b'\n_START_ARTICLE_\nCarte de vizit\xc4\x83\n_START_PARAGRAPH_\nO carte de vizit\xc4\x83 este un document de format mic, imprimat de obicei pe carton sub\xc8\x9bire, de form\xc4\x83 dreptunghiular\xc4\x83 \xc8\x99i alb, care prezint\xc4\x83 datele personale (nume, prenume, profesie, num\xc4\x83r de telefon, adres\xc4\x83 po\xc8\x99tal\xc4\x83 \xc8\x99i electronic\xc4\x83) ale titularului, care \xc3\xael distribuie persoanelor pe care dore\xc8\x99te s\xc4\x83 le poat\xc4\x83 contacta cu u\xc8\x99urin\xc8\x9b\xc4\x83._NEWLINE_Instrument de comunicare ap\xc4\x83rut \xc3\xaen Europa \xc3\xaenc\xc4\x83 din secolul al XVII-lea, utilizarea sa este \xc3\xaen prezent universal\xc4\x83. _NEWLINE_Ast\xc4\x83zi, cartea de vizit\xc4\x83 este folosit\xc4\x83 mai ales \xc3\xaentr-un cadru profesional. Prezint\xc4\x83 logo-ul \xc8\x99i numele companiei titularului s\xc4\x83u, precum \xc8\x99i func\xc8\x9bia ocupat\xc4\x83 de acesta \xc3\xaen cadrul companiei. \xc3\x8en acest sens, este mai aproape de termenul englezesc business card._NEWLINE_Pentru directori \xc8\x99i manageri \xc8\x99i, \xc3\xaen general, pentru persoanele care reprezint\xc4\x83 o companie \xc8\x99i produsele acesteia, cartea de vizit\xc4\x83 este un instrument esen\xc8\x9bial de comunicare. Cartea de vizit\xc4\x83 are din ce \xc3\xaen ce mai multe informa\xc8\x9bii, \xc3\xaen special pe partea din spate, \xc3\xaen timp ce mult\xc4\x83 vreme a fost tip\xc4\x83rit\xc4\x83 numai partea frontal\xc4\x83._NEWLINE_Cartea de vizit\xc4\x83 trebuie totu\xc8\x99i s\xc4\x83 respecte regulile de lizibilitate, s\xc4\x83 r\xc4\x83m\xc3\xa2n\xc4\x83 sobr\xc4\x83 \xc8\x99i s\xc4\x83 fie f\xc4\x83cut\xc4\x83 pe un suport clar \xc8\x99i nu lucios (pentru a se putea scrie pe ea, de la caz la caz, informa\xc8\x9bii suplimentare). Se presupune c\xc4\x83 ea reprezint\xc4\x83 imaginea titularului sau a companiei sale. Formatele unei c\xc4\x83r\xc8\x9bi de vizit\xc4\x83 nu sunt standardizate, \xc3\xaens\xc4\x83 este de preferat ca acestea s\xc4\x83 le permit\xc4\x83 depozitarea \xc3\xaentr-un portofel sau \xc3\xaentr-un etui special. _NEWLINE_Din nou la mod\xc4\x83 \xc3\xaen \xc8\x9b\xc4\x83rile anglo-saxone, c\xc4\x83r\xc8\x9bile de vizit\xc4\x83 cu fotografie au avantajul de a identifica vizual persoana al c\xc4\x83rei nume \xc3\xael poart\xc4\x83. Acest tip pune mai mult accent pe persoana fizic\xc4\x83, dec\xc3\xa2t pe persoana juridic\xc4\x83 identificat\xc4\x83 de obicei printr-un logo.\n_START_SECTION_\nDimensiuni\n_START_PARAGRAPH_\nFormatul tradi\xc8\x9bional al c\xc4\x83r\xc8\x9bilor de vizit\xc4\x83 era 126\xc2\xa0\xc3\x97\xc2\xa080\xc2\xa0mm, numit \xe2\x80\x9eformat 30\xe2\x80\x9d sau \xe2\x80\x9eformat po\xc8\x99tal\xe2\x80\x9d. Cel mai frecvent format folosit ast\xc4\x83zi este de ordinul 85\xc2\xa0\xc3\x97\xc2\xa055\xc2\xa0mm. Cardurile bancare au adoptat un format de 85,6\xc2\xa0\xc3\x97\xc2\xa053,98\xc2\xa0mm, pu\xc8\x9bin diferit de formatul c\xc4\x83r\xc8\x9bilor de vizit\xc4\x83. M\xc4\x83rimea c\xc4\x83r\xc8\x9bilor de vizit\xc4\x83 din Statele Unite difer\xc4\x83 u\xc8\x99or din cauza folosirii sistemului anglo-saxon de unit\xc4\x83\xc8\x9bi, fiind de 3,5\xc2\xa0\xc3\x97\xc2\xa02\xc2\xa0inch (aproximativ 89 \xc3\x97 51 mm).'